

Informatīvais ziņojums
“Par Sankciju koordinācijas padomes darbību 2020.gadā”


Kopsavilkums 

Saskaņā ar Ministru kabineta 2019. gada 9. jūlija noteikumu Nr. 328 “Sankciju koordinācijas padomes nolikums” (turpmāk – Nolikums) 17. punktu Sankciju koordinācijas padome (turpmāk – Padome) par savu darbību pastāvīgi informē sabiedrību, un ne retāk kā reizi gadā ar Ārlietu ministrijas starpniecību informē Ministru kabinetu.

Kopš iepriekšējā informatīvā ziņojuma iesniegšanas 2020.gadā notikusi viena Padomes kārtējās sēde. Šajā sēdē Padome izvērtējā ASV Ārvalstu aktīvu kontroles biroja (turpmāk – ASV OFAC) noteikto sankciju pret Ventspils pilsētas domes priekšsēdētāju A. Lembergu un ar viņu saistītajiem uzņēmumiem ietekmi uz Latvijas ekonomiku. Ievērojot Nolikuma 17.punktu, informācija par visām Padomes sēdēm ir publicēta Ārlietu ministrijas tīmekļa vietnē.

Sēžu biežumu ietekmēja izsludinātā ārkārtējā situācija Latvijā saistībā ar COVID-19 pārvaldību. Lai nodrošinātu efektīvu un operatīvu rīcību sankciju jautājumos, notika vairākas “Sankciju operatīvās reaģēšanas grupas”, ko Padome izveidoja 2019.gadā atbilstoši Nolikuma 4.3.punktam, sanāksmes. 

Ievads

Padome ir Ministru kabineta izveidota konsultatīva institūcija, kuras mērķis ir veicināt visu ar sankciju ieviešanu un ievērošanu saistīto institūciju sadarbību un vienotu pieeju. Saskaņā ar Nolikuma 6. un 7.punktu Padomes sastāvā ir 26 atbildīgo institūciju pārstāvji, savukārt Finanšu nozares asociācijas, Latvijas Darba devēju konfederācijas, Latvijas Pašvaldību savienības un Latvijas Tirdzniecības un rūpniecības kameras pārstāvji Padomes sēdēs piedalās ar padomdevēja tiesībām. Padomes personālsastāvu saskaņā ar Nolikuma 8.punktu ir apstiprinājis ārlietu ministrs. Atbilstoši Nolikuma 4.1.punktam Padome nolēma pēc nepieciešamības uzaicināt uz tās sēdēm arī Satversmes aizsardzības biroja un Valsts robežsardzes pārstāvjus. 

Saskaņā ar Nolikuma 5.punktu par Padomes priekšsēdētāju ārlietu ministrs ir apstiprinājis Kristīni Līci – Latvijas pārstāvi starptautiskajās cilvēktiesību institūcijās un Ārlietu ministrijas Juridiskā departamenta direktora pienākumu izpildītāju. Atbilstoši Nolikuma 18.punktam ārlietu ministrs ir noteicis, ka Padomes sekretariāta funkcijas veic Ārlietu ministrijas Juridiskais departaments.

Sankciju koordinācijas padomes sēde 2020. gada 9. janvārī

Sēdē Ārlietu ministrija atgādināja, ka saskaņā ar Padomes nolikumu, tai ikgadēji ir jāsagatavo informatīvais ziņojums par iepriekšējā gadā paveikto. Ārlietu ministrija šo ziņojumu ir nosūtījusi saskaņošanai visām Padomē pārstāvētām iestādēm. Izvērtējot ziņojumu, pārstāvētās iestādes tiek lūgtas sniegt komentārus par plānoto darbu 2020.gadā. 

Ņemot vērā, ka 2019.gada 9.decembrī ASV OFAC noteica sankcijas pret A. Lembergu un vairākām ar viņu saistītām juridiskajām personām, Padomes sēdes turpinājumā notika diskusija par šo sankciju ievērošanas kārtību un to potenciālo ietekmi uz Latviju ekonomisko attīstību. Padomes sanāksmē tika uzaicināti piedalīties arī pārstāvji no Ventspils pilsētas domes. 

[bookmark: _GoBack]Ārlietu ministrijas pārstāvji uzsvēra, ka saskaņā ar Starptautisko un Latvijas Republikas nacionālo sankciju likumu šādas sankcijas tiek ieviestas likumā noteiktajā apmērā. Būtiski, ka likuma regulējums ir juridiskais pamats finanšu un kapitāla tirgus dalībniekiem atteikties veikt darījumus ar personām, pret kurām noteiktas ASV OFAC sankcijas. ASV OFAC ir sniedzis skaidrojumu, ka sankcijas ir vienlīdz attiecināmas uz vienībām (entities), kas individuāli vai kopumā, tieši vai netieši 50% vai lielākā apmērā pieder personai, pret kuru noteiktas minētās sankcijas. ASV OFAC sankcijas ir noteiktas, piemērojot t.s. Globālo Magņitska likumu, kas vērsts uz cīņu pret cilvēktiesību pārkāpumiem un korupcijas apkarošanu. Šis likums neparedz automātisku sekundāro sankciju noteikšanu, bet tomēr ASV var tādas noteikt. Jāuzsver, ka sankcijas nav vērstas pret Latvijas uzņēmēju interesēm, tomēr, veicot darījumus, ir būtiski pārliecināties, vai patiesie labuma guvēji nav personas, pret kurām noteiktas sankcijas. Tāpat jāņem vērā, ka 18.decembrī ASV OFAC atcēla sankcijas pret Ventspils brīvostu un Ventspils brīvostas pārvaldi.

Ventspils pilsētas domes pārstāvji uzsvēra, ka nav skaidrs noteikto sankciju pamatojums, jo pret A. Lembergu jau uzsākta tiesvedība un šo sankciju noteikšana to neietekmēs. Tādēļ šo sankciju noteikšana rada neskaidrības, vai Ventspils dome varēs turpināt pildīt pašvaldību funkcijas. 

Pēc Ārlietu ministrijas pārstāvja ziņojuma un Ventspils domes pārstāvju sniegto paskaidrojumu uzklausīšanas, Padomes locekļi turpināja diskusijas par ASV OFAC sankciju iespējamo ietekmi uz Latvijas ekonomisko attīstību. Kā potenciāli problemātiski aspekti tika minētas grūtības identificēt patieso labuma guvēju un pārskaitījumu par sniegtajiem pakalpojumiem saņemšana no personām, pret kurām noteiktas sankcijas (gada pārskata sagatavošana, nodokļu nomaksa). Ārlietu ministrija norādīja, ka Latvija nevar mainīt ASV OFAC noteikto sankciju saturu un skaidrojumu, taču nepieciešamības gadījumā ir iespējams konsultēties ASV OFAC pārstāvjiem.

Izvērtējot informāciju par ASV OFAC noteiktajām sankcijām pret A. Lembergu, padomes locekļi uzsvēra, ka tās paliekošu ietekmi uz Latvijas ekonomiku neatstās. Vienlaikus tika uzsvērts, ka nepieciešams veicināt informācijas apriti par sankciju piemērošanu.

Nobeigums

Latvijai saistošo sankciju efektīva ieviešana ir būtisks priekšnoteikums, lai nodrošinātu Latvijas ekonomikas ilgtermiņa attīstību. Padome un tās ietvaros izveidotā darba grupa ir formāts konsultācijām un viedokļu apmaiņai starp publiskā, privātā un nevalstiskā sektora pārstāvjiem, kas savukārt veicina sankciju efektīvu ieviešanu.  


Iesniedzējs: ārlietu ministrs	    							    E.Rinkēvičs


Vīza: valsts sekretārs									           A.Pelšs 

